Parool na hulle akteur, vriend ontvoer | Maroela Media
Goldin en Bloom is op 16 April 2006 ontvoer en vermoor. Nurshad Davids en Jade Wyngaard is in 2006 tot 12 jaar tronkstraf gevonnis vir hulle aandeel in die misdaad.
Simphiwe Xako, woordvoerder van die Wes-Kaapse departement van korrektiewe dienste, sê Davids en Wyngaard is Woensdag op parool vrygelaat maar is onder huisarres. Hulle sal ook met behulp van 'n elektroniese toestel gemonitor word.
Xako sê die mans het agt jaar van hulle vyftien jaar vonnisse uitgedien en dat hulle 'n rehabilitasieprogram voltooi het. "Ons is baie tevrede met hulle vordering en ietwat optimisties dat hulle nie weer sal oortree nie. Die departement is gefokus op rehabilitasie eerder as om mense toe te sluit en die sleutel weg te gooi."
Xako sê die mans se paroolvoorwaardes behels ook dat hulle nie dwelms of alkohol mag gebruik nie. "Hulle mag slegs deur die dag werk gaan soek en dat hulle saans moet terugkeer huis toe."
Goldin se ma, Denise, sê hulle respekteer die paroolraad se besluit. "Ons het by al die paroolverhore beswaar gemaak. Ons het beswaar gemaak maar die keer is ons nie gehoor nie." Sy sê die familie hoop dat Davids en Wyngaard suksesvol gerehabiliteer is en iets van hul lewens sal kan maak. "Die pyn wat mens ervaar wanneer jy 'n kind verloor gaan nie weg oor tyd nie."
Goldin en Bloom se naakte liggame is op 16 April 2006 in 'n veld langs die M5-hoofweg in Kaapstad gevind. Hulle is op teregstelwyse doodgeskiet. Hulle is die vorige dag deur Davids, Wyngaard, Shavon Marlie en Clinton Davids ontvoer. Marlie en Davids is albei tot effektief 28 jaar tronkstraf gevonnis.